אמנון אשכול

אמנון אשכול (25 בפברואר 1934 – 27 במאי 2022) היה קצין צה"ל בדרגת תת-אלוף, שכיהן בין היתר כמפקד פיקוד הנח"ל. קיבל את עיטור המופת.

ביוגרפיה
אשכול נולד וגדל בקיבוץ עין המפרץ, למד בבית הספר האזורי נעמן והיה חניך ומדריך בתנועת השומר הצעיר. ב-1953 התגייס לצה"ל, שירת בחטיבת גולני, שבה היה קצין חבלה, ביחידת המיעוטים ובסיירת פיקוד הדרום. ב-1956 השתחרר משירות סדיר וסייע בהקמת הקיבוצים ניר עוז ואדמית.

במלחמת סיני היה סגן מפקד פלוגת הסיור של פיקוד הדרום. ב-1957 שב לשירות קבע כמפקד בסיס גוש מגן בעוטף עזה. ב-1958 השתחרר שוב מצה"ל ובשירות המילואים שירת בחטיבה 80, חטיבת צנחנים במילואים, תחילה בפלוגת הסיור החטיבתית ולאחר מכן בגדוד 57, כסגן מפקד פלוגה ומפקד פלוגה ב-1965 עבר הסבה לשריון ומונה למפקד פלס"ר שריון של חטיבת הראל. במלחמת ששת הימים לחם עמה בקרבות על ירושלים, ברמאללה, יריחו ובכיבוש רמת הגולן. בשנים 1974-1970 פיקד על גדוד 104, גדוד חרמ"ש בחטיבה הראל, ושירת עמו בבקעת הירדן, בקו בר-לב וברצועת עזה. בינואר 1970 פיקד על כוח למעצר מחבלים במחנה פליטים אל-מע'זי; במהלך הפעולה נתקל הכוח ונפצע, על אף פציעתו המשיך לפקד ולהילחם. על פעולתו במבצע זה זכה לצל"ש ממפקד החטיבה ומאוחר יותר לעיטור המופת.

בשלהי 1971 עבר יחד עם הגדוד הסבה לשריון. הדריך בבית הספר לשריון בקורס מפקדי פלוגות ובקורס אימון מתקדם. בספטמבר 1972 השתחרר משירות הקבע.

במלחמת יום הכיפורים פיקד על גדוד השריון 104 בחטיבת הראל, גדוד טנקי שוט קל. לחם בקרבות הבלימה בגזרה הדרומית של סיני, בחציית תעלת סואץ ובהתקדמות עד הק"מ ה-101. במהלך הקרבות החליף את סגן מפקד החטיבה שנפצע. לאחר המלחמה לחם במלחמת ההתשה במובלעת הסורית. בהמשך שירותו הצבאי שימש כסגן מפקד חטיבה 164, וב-1975 מונה למפקד חטיבת קרייתי, חטיבת שריון במילואים ולחם עמה במבצע ליטני. ב-1978 מונה לסגן מפקד אוגדה 49, אוגדה משוריינת בפיקוד הצפון. לאחר מכן יצא ללימודים במכללה לביטחון לאומי.

באוגוסט 1980 מונה למפקד פיקוד הנח"ל. באוגוסט 1982 קודם לדרגת תת-אלוף. במלחמת לבנון הראשונה היו תחת פיקוד הנח"ל שני גדודי היאחזות, שני גדודי בט"ש, שני גדודי מ"כים וגדוד של מחנה 80, כמו כן פלוגות נחלאים בגדודים שונים. לאור צורכי הצבא בחטיבת חיל רגלים נוספת, הוחלט על הקמת חטיבת הנח"ל שפעלה תחת פיקוד הנח"ל בראשותו של אשכול. במלחמת לבנון נשבו שמונה מחיילי הנח"ל ללא קרב. ביום העצמאות ב-1984 זכה הנח"ל לפרס ישראל על תרומה מיוחדת לחברה ולמדינה. ביולי 1984 העביר את הפיקוד על הנח"ל לתא"ל יורם גלבוע.

בשנת 2013 יצא לאור ספרו האוטוביוגרפי, "בדרכי".

אשכול נפטר ב-27 במאי 2022 בגיל 88, ונקבר בבית העלמין בקיבוץ עין המפרץ.

קישורים חיצוניים

אמנון אשכול באתר "50 שנה למלחמת יום הכיפורים" של ארכיון צה"ל ומערכת הביטחון

 אמנון אשכול באתר האינטרנט של העמותה להנצחת חללי הנח"ל


 הערות שוליים 

קטגוריה:בוגרי השומר הצעיר
קטגוריה:תתי-אלופים בצה"ל
קטגוריה:מפקדי פיקוד הנח"ל
קטגוריה:מפקדי חטיבת קרייתי
קטגוריה:עין המפרץ: אישים
קטגוריה:מעוטרי עיטור המופת במלחמת ההתשה
קטגוריה:מפקדי גדודים במלחמת יום הכיפורים
קטגוריה:אנשי היישוב ילידי הארץ
קטגוריה:בוגרי המוסד החינוכי נעמן
קטגוריה:כותבי אוטוביוגרפיה ישראלים
קטגוריה:חיילי חיל הרגלים במלחמת סיני
קטגוריה:מפקדי פלוגות במלחמת ששת הימים
קטגוריה:חיילי חיל הרגלים במלחמת ששת הימים
קטגוריה:חיילי חיל השריון במלחמת ששת הימים
קטגוריה:אישים הקבורים בקיבוצים
קטגוריה:ישראלים שנולדו ב-1934
קטגוריה:ישראלים שנפטרו ב-2022